EFF na appèlhof in Trevor Manuel-lastersaak | Maroela Media
Trevor Manuel. (Foto: Karen Sandison/ANA)
Die EFF gaan die appèlhof petisioneer nadat die hooggeregshof in Johannesburg sy aansoek om te appelleer teen 'n uitspraak in die Trevor Manuel-lastersaak van die hand gewys het.
Die rooipette se appèlaansoek het Dinsdag misluk. Die hof het die party vroeër beveel om Manuel, 'n voormalige minister van finansies, om verskoning te vra en skadevergoeding van R500 000 te betaal.
Godrich Gardee, die EFF se sekretaris-generaal, sê die party sal hom tot die hoogste hof wend om geregtigheid te laat geskied.
"Ons is van plan om ons regte uit te oefen en die appèlhof binne 24 uur te petisioneer. Ons dink die laer hof het 'n fout begaan, sekere feite in die saak verontagsaam en die wet verkeerd toegepas," het Gardee gesê.
Manuel het die EFF hof toe gesleep nadat die party beweer het daar was nepotisme betrokke in die soektog na en aanstelling van die hoof van die Suid-Afrikaanse Inkomstediens (SAID), Edward Kieswetter.
Die minister van finansies, Tito Mboweni, het 'n paneel, wat Manuel gelei het, aangestel om te soek na 'n plaasvervanger vir die beleërde Tom Moyane.
Kieswetter is in Maart vanjaar as hoof van die SAID aangestel. Die EFF het die aanstelling "korrup" genoem en die beweerde geheimhouding rakende die onderhoud- en aanstellingsproses bevraagteken.
Regter Elias Matojane het verlede maand beslis die EFF se opmerkings was onwettig, vals en lasterlik.
Die party, gelei deur Julius Malema, is beveel om Manuel om verskoning te vra en die opmerkings van alle platforms, ook op sosiale media, te verwyder.
Hoe meer hulle op hofbeslissings staatmaak, hoe minder word hulle fondse!
Daar is mos nou niks mee verkeerd as mens jou regte wil uitoefen en jou geld in die water gooi nie, dis nou wel simpel ..